सब्जी में बैंगन का डंठल भूल कर न डालें, जिन्हें किडनी में स्टोन, वे न खाएं अमरूद
किडनी बींस के शेप वाला ऑर्गन है जो हमारे शरीर में खून को साफ करता है। यह शरीर को हाइड्रेट भी रखता है। अगर किडनी ठीक से काम न करे तो हमारा जीवित रहना मुश्किल है।
बचपन में हम सभी ने पढ़ा है कि किडनी बींस के शेप वाला ऑर्गन है जो हमारे शरीर में खून को साफ करता है। यह शरीर को हाइड्रेट भी रखता है। अगर किडनी ठीक से काम न करे तो हमारा जीवित रहना मुश्किल है। किडनी का फंक्शन सही से चलता रहे इसलिए हमें इसका ध्यान रखने की जरूरत है। 
आज विश्व किडनी दिवस है। तो जानिए कि अपनी किडनी कैसे सुरक्षित रखें। शुरुआत इस ग्रैफिक से करते हैं-
हर दिन कम से कम 3 लीटर पानी पिएं 
किडनी के ठीक तरीके से काम करने के लिए हर दिन कम से कम 3 लीटर पानी पीना चाहिए। पानी की मात्रा मौसम पर भी निर्भर कर सकता है। अगर आप वैसे इलाके में जहां गर्मी अधिक है तो वहां पानी की मात्रा थोड़ी अधिक हो सकती है जबकि ठंडे प्रदेशों में कम। सही मात्रा में पानी पीने से किडनी टॉक्सिक पदार्थों को बाहर कर देती है।
खबर से जुड़े पोल में अपनी राय जाहिर करते चलें
डाइट में 3 ग्राम से अधिक नमक न लें 
हर व्यक्ति को डाइट में 3 ग्राम से अधिक नमक नहीं लेना चाहिए, लेकिन भारत में एक व्यक्ति के खाने में औसतन 8 से 10 ग्राम तक नमक होता है। 9 से 13 साल के बच्चों की डाइट में 2 ग्राम से अधिक नमक नहीं होना चाहिए।
बेंगलुरु स्थित सेंट जॉन मेडिकल कॉलेज एंड हॉस्पिटल में डिपार्टमेंट ऑफ पीडियाट्रिक नेफ्रोलॉजी के हेड डॉ. अनिल वासुदेवन बताते हैं कि नमक की मात्रा अधिक होगी तो हाइपरटेंशन का खतरा उतना ही अधिक होगा। हाइपरटेंशन से किडनी पर असर पड़ता है। फास्ट फूड और अल्ट्रा प्रोसेसिंग फूड से भी दूरी बनाएं क्योंकि इनमें काफी प्रिजर्वेटिव्स मिलाए जाते हैं। आप जो स्नैक्स खाते हैं उनमें नमक और चीनी होती है।
चिप्स, कैंडी, सोडा, कोल्ड ड्रिंक्स, एनर्जी ड्रिंक, पैकेज्ड जूस, सूप, नूडल्स के साथ पिज्जा, हॉटडॉग, बर्गर जैसे रेडी टु ईट फूड और ड्रिंक लेने से ब्लड प्रेशर बढ़ता है। इसलिए बेहतर है कि हर दिन ताजे फल और सब्जियां खाई जाएं ताकि शरीर में नमक की मात्रा नहीं बढ़े।
बैंगन-टमाटर कम खाएं 
हर घर में बैंगन और टमाटर का इस्तेमाल सब्जी के रूप में होता है। लेकिन इनका अधिक इस्तेमाल किडनी को नुकसान पहुंचा सकता है। केरल के थ्रिसुर के आयुर्वेद एक्सपर्ट डॉ. टीएल जेवियर बताते हैं कि बैंगन और टमाटर में ऑक्जैलेट्स कंपाउंड होते हैं। इनके कारण किडनी में स्टोन बनते हैं। चूंकि ऑक्जैलेट्स कैल्शियम जैसे मिनरल्स से जुड़े होते हैं इसलिए इनकी अधिक मात्रा होने पर शरीर दूसरे न्यूट्रिएंट्स को एब्सॉर्ब नहीं कर पाता।
वैसे बैंगन कम खाएं जिनमें बीज अधिक होते हैं। इसी तरह बैंगन की सब्जी बनाते समय कई बार उसके स्टेम को भी मिला दिया जाता है। चूंकि इनमें सोलानिन जैसे एल्कोलॉयड्स होते हैं जो जहरीले होते हैं। इसे खाने से शरीर को नुकसान हो सकता है।
डॉ. जेवियर बताते हैं कि अगर टमाटर को ठीक से पकाकर खाया जाए तो कोई नुकसान नहीं होता। लेकिन कई बार लोग इसे कच्चा खाते हैं। टमाटर में भी अधिक ऑक्जैलेट्स कंपाउंड होते हैं इसे अधिक खाने पर किडनी में स्टोन बनने का खतरा अधिक होता है।
किडनी स्टोन से पीड़ित अमरूद खाने से करें परहेज 
अमरूद में भरपूर एंटी ऑक्सीडेंट्स और न्यूट्रिएंट्स होते हैं लेकिन जिन लोगों में किडनी में पथरी है उन्हें अमरूद कम खाना चाहिए। अमरूद के बीजों के कारण किडनी में पथरी तेजी से डेवलेप होता है।
फिजिकल एक्टिविटी कम न करें 
गलत लाइफस्टाइल की वजह से लोग बीमारियों के अधिक शिकार होते हैं। फिजिकल एक्टिवटी कम होने से शरीर में ब्लड ग्लूकोज लेवल बढ़ता जाता है। अगर शरीर में एक सीमा के बाद ग्लूकोज का स्तर बढ़ जाता है तो शरीर और शुगर बर्दाश्त नहीं कर पाता। पहले व्यक्ति डायबिटीज से पीड़ित होता है फिर किडनी पर असर पड़ता है। लापरवाही बरतने पर किडनी फेल होने की भी नौबत आ सकती है।
स्मोकिंग से भी किडनी होगी डैमेज 
अगर आप स्मोकिंग करते हैं तो हाई ब्लड प्रेशर और किडनी डैमेज होने का खतरा अधिक होता है। स्मोकिंग करने से ब्लड का फ्लो कम हो जाता है। केवल किडनी ही नहीं, शरीर के दूसरे अंगों को भी ब्लड की सप्लाई कम होती है। स्मोकिंग छोड़ने पर किडनी भी हेल्दी रहती है।
जरूरत पड़ने पर ही लें विटामिन सप्लीमेंट 
आपकी सामान्य डाइट से ही जरूरी न्यूट्रिएंट्स की पूर्ति होती है लेकिन अधिकतर लोग बिना जरूरत के ही विटामिन या हर्बल सप्लीमेंट लेते हैं। इनके अधिक प्रयोग से किडनी को खतरा होता है। इसलिए बिना डॉक्टर की सलाह से ऐसे सप्लीमेंट न खाएं।